Sananen ”Savon” lukijakunnalle
Savossa (n:o 95) syydetään Kuopion naisia siitä, etteivät viime kuun 11 p. pidettyyn kokoukseensa kutsuneet myöskin miehiä. Tähän vastataan: naiset eivät ole vielä tottuneet vapaasti lausumaan mielipiteitään useampain miesten kuullen. Mainitussa kokouksessa oli vapaa keskustelu välttämätön, – siinä syy minkätähden sinne kutsuttiin naisia vaan. Sanomalehden referenttiä ei kokoukseen tullut, – siis ei minkäänlainen kielto voinut tulla kysymykseenkään. Toiseen kokoukseen sitävastaan oli ”Tapion” toimittaja saapunut, ja voinee hän todistaa, ettei hänen läsnä-ollonsa mitään estettä kohdannut. Muuten ”Savon” toimitus juuri mainitussa kirjoituksessaan parhaiten osoittaa, kuinka suuri ”apu” sen poissa olon kautta kokouksesta hukkaan meni.

Kokouksessa läsnä olleiden naisten puolesta:

 Minna Canth.

Savon Toimituksen lause. Arvoisat ”kokouksessa läsnä olleet naiset” ovat katsoneet asiakseen Savon lukijakunnalle(!) tehdä edellämainitun selityksensä, johon meillä ei pää-asiassa olekaan mitään muistuttamista. Onhan vaan hauskaa nähdä, mitenkä koetetaan nyt jälestäpäin, tosi-asian oltua ja mentyä, ikäänkuin jäniksen käpälällä pyyhkäisten tehdä kaikki puhtaaksi. ”Sanomalehden referenttiä ei kokoukseen tullut, – siis ei minkäänlainen kielto voinut tulla kysymyksenkään”, sanotaan. Hyväpä sinne mennä, kun ei miehiä kutsuta ja sen lisäksi eräs ”aatteen” kiivaita kannattajia jo edeltäpäin, asiasta puhetta ollessa, lausui ajatuksen olevan, ettei ketään miehiä kokoukseen päästettäisi. Arvoisain naisten viimeinen lause näyttää olevan yhteisvoimin kokoon puserrettua korkeamman neron tuotetta, jonka punnitsemiseen emme pysty. Muuten onnittelemme ”Tapion” toimittaja, ettei hänen läsnä olonsa viimeisessä kokouksessa ”mitään estettä kohdannut.”

Lähde: Tapio 9.12.1882 Tapio.

Asiatekstit
Minna Canth
Tapio
1882